మహారాష్ట్ర, హర్యానా ఎన్నికల ఫలితాలు లైవ్ WATCH LIVE TV
సినిమా షూటింగ్‌లో పేలిన సిలిండర్.. ఐదేళ్ల చిన్నారితో సహా తల్లి మృతి
బెంగళూరు సమీపంలో ఓ కన్నడ సినిమా చిత్రీకరణ సందర్భంగా అపశ్రుతి చోటుచేసుకుంది. ప్రమాదవశాత్తు గ్యాస్ సిలిండర్ పేలిపోవడంతో షూటింగ్ చూడటానికి వచ్చిన తల్లీబిడ్డలు మృతి చెందారు.
Samayam Telugu | Updated:
Mar 30, 2019, 11:37AM IST
హైలైట్స్
సినిమా షూటింగ్‌లో ప్రమాదవశాత్తు పేలిపోయిన గ్యాస్ సిలిండర్.
షూటింగ్ చూడటానికి వచ్చిన మహిళతోసహా ఆమె కుమార్తె దుర్మరణం.
ఘటన తర్వాత అక్కడ నుంచి పరారైన చిత్ర యూనిట్.
బెంగళూరు సమీపంలో ఓ సినిమా చిత్రీకరణ సందర్భంగా అపశ్రుతి చోటుచేసుకుంది. ప్రమాదవశాత్తు గ్యాస్ సిలిండర్ పేలిపోవడంతో తల్లీబిడ్డలు మృతి చెందారు. శాండిల్‌వుడ్ నటుడు చిరంజీవి సర్జా నటిస్తున్న ‘రణం’ సినిమా చిత్రీకరణలో ఈ విషాదం జరిగింది. తెలుగు, కన్నడ భాషల్లో ఈ చిత్రాన్ని నిర్మిస్తున్నారు. బెంగళూరులోని బాగలూరు వద్ద సినిమా చిత్రీకరణ జరుగుతుండగా గ్యాస్ సిలిండర్ ఒక్కసారిగా పేలడంతో అక్కడకు వచ్చిన ఓ మహిళ ఆమె ఐదేళ్ల కుమారుడు ప్రాణాలు కోల్పోయారు. షూటింగ్‌లో భాగంగా కారును బ్లాస్ట్ చేసే దృశ్యాలను చిత్రీకరిస్తుండగా ఈ ప్రమాదం సంభవించింది. దీంతో షూటింగ్ చూసేందుకు వచ్చిన సుమనా భాను (28), ఆమె ఐదేళ్ల పాప అయిషా ఖాన్ (5) ప్రాణాలు కోల్పోగా, ఆమె పెద్ద కుమార్తె జైనాబ్ (7) తీవ్రంగా గాయపడింది. శుక్రవారం సాయంత్రం 5 గంటల ప్రాంతంలో కేఐఏబీడీ హార్డ్‌వేర్ పార్క్ సమీపంలో చోటచేసుకున్న ఈ ప్రమాదం గురించి సమాచారం అందుకున్న పోలీసులు హుటాహుటీన అక్కడకు చేరుకుని సహాయక చర్యలు ప్రారంభించారు.
గాయపడిన చిన్నారి జైనాబ్‌ను వైద్యం కోసం ఆసుపత్రికి తరలించారు. ప్రస్తుతం ఆ పాప పరిస్థితి విషమంగా ఉన్నట్టు వైద్యులు వెల్లడించారు. మృతదేహాలను యలహంక ఆసుపత్రికి తరలించి కేసు నమోదు చేసుకుని దర్యాప్తు చేపట్టారు. మృతులదని కటంజిన్‌హళ్లికి చెందినవారిగా గుర్తించారు. అయితే, అనుమతి లేకుండా షూటింగ్ చేస్తున్నట్టు ఆరోపణలు వస్తున్నాయి. వాహనాలు వెళ్లకుండా రోడ్డును ఆక్రమించడమే కాకుండా, నిబంధనలకు విరుద్ధంగా బ్లాస్ట్ చేశారని సుమాన్ భర్త తబ్రేజ్ ఖాన్ ఆరోపించారు. డ్రైవర్‌గా తబ్రేజ్ తన భార్య పిల్లలతో అదే మార్గంలో వస్తుండంగా జనం గుమిగూడి ఉన్నారు. తాము కూడా షూటింగ్ చూస్తామని సుమనా భాను, పిల్లలు పట్టుబట్టడంతో అతడు వాహనాన్ని పక్కన నిలిపాడు. దీంతో వాహనం దిగి షూటింగ్ చూడటానికి నలుగురు వెళ్లారు.